Terug tronk toe na hy op parool weer verkragArgieffoto John Tibane (33) van Malalane in Mpumalanga is vroeg in 2014 op parool vrygelaat nadat hy vyf jaar van sy 10 jaar vonnis vir verkragting uitgedien het. Tibane het egter op 5 April, drie maande nadat hy op parool vrygelaat is, ŉ 18-jarige vrou verkrag. Hy is Donderdag in die Nelspruit-streekshof skuldig bevind en tot 15 jaar tronkstraf gevonnis. Landdros Willie Wilkins het gesê Tibane het onskuldig gepleit en eers berou getoon nadat hy skuldig bevind is. “Jy moes dit van die begin af gedoen het. Jy het drie maande nadat jy op parool vrygelaat is, die misdaad gepleeg. Dit blyk dat jou vorige vonnis van 10 jaar jou nie afgeskrik het nie.” Wilkins het gesê die beskuldigde is deur DNS-bewyse aan die misdaad verbind. “Jy word tot 15 jaar tronkstraf gevonnis en mag nie op parool vrygelaat word voor jy minstens die helfte van die vonnis uitgedien het nie.”